
[bookmark: _Hlk239267246]BIZTONSÁGBAN AZ ISKOLÁBAN FOGLALKOZÁS
A diákok hangja a bullyingról, a segítségkérésről és az iskolai biztonságról 
| 7-8. évfolyam | 1 x 90 perc |
	
	



A foglalkozás bullying-specifikus, az 7–8. évfolyamra adaptált iskolai biztonsági műhely. Dilemmahelyzetekkel, a csoportnyomás, a társas státusz, a digitális továbbküldés és a segítségkérés társas kockázatainak mérlegelésével dolgozik. 
A tanulók fiktív helyzeteken keresztül felismerik az ismétlődő bántást, gyakorolják a biztonságos szemlélői segítséget, és megismerik, melyik két felnőtthöz fordulhatnak az iskolában. A program valódi teret ad a diákok véleményének és saját javaslatainak is. A biztonságosan megvitatható kérdésekben közösen gondolkodnak, a saját iskolára vonatkozó érzékeny kérdésekben pedig név nélkül, strukturált formában válaszolnak. A részvétel önkéntes, személyes bántalmazási történetet nem kell megosztaniuk.

	CÉLCSOPORT
	→
	7-8. évfolyam, egy osztálynyi csoport

	IDŐKERET
	→
	1 x 90 perc. Órarendi szervezésben 2 x 45 percre bontható.

	VEZETŐ
	→
	Pedagógus, aki a foglalkozás előtt végigolvassa a részletes forgatókönyvet és ismeri az iskola segítségkérési útját.

	FŐ KIMENET
	→
	A MI OSZTÁLYUNK HANGJA, személyes adatot nem tartalmazó írott csoportszintű összesítés.

	ESZKÖZIGÉNY
	→
	Kinyomtatott lapok, A4-es teremfeliratok, tábla és kréta, íróeszközök.

	MUNKAFORMÁK
	→
	Irányított közös gondolkodás, fiktív helyzetek elemzése, helyben adott kézjeles állásfoglalás, választható mozgásos változat, kiscsoportos mérlegelés, közös szavazás, saját javaslat, névtelen egyéni jelölés és csoportszintű összesítés.





Hogyan illeszkedik a BIZTONSÁGBAN AZ ISKOLÁBAN foglalkozás a Gyermekek és diákok hangja projektnap céljaihoz?

A foglalkozás az iskolai biztonság és a bullyingprevenció témáján keresztül biztosít teret a tanulók saját véleményének. 
	A PROJEKTNAPHOZ KAPCSOLÓDÓ KÉRDÉSKÖR
	HOL JELENIK MEG A PROGRAMBAN?
	A DIÁKOK HANGJA:

	MILYEN ISKOLÁBAN ÉREZNÉK JÓL MAGUKAT?
	02 Tanári forgatókönyv, 4-10. perc és 10-20. perc
	Megfogalmazzák, mit jelent számukra a biztonság az iskolában, majd kiválasztják azt a három közösségi szabályt, amely szerintük a legtöbbet segíti abban, hogy jó és biztonságos legyen együtt lenni.

	HOGYAN SZERETNÉNEK TANULNI?
	10-20. perc
	A szabályok, a nyugalom és a biztonság kapcsolatán keresztül gondolkodnak arról, milyen környezet teszi lehetővé a nyugodt tanulást.

	HOGYAN SZERETNÉNEK PIHENNI, SZÜNETET TÖLTENI?
	20-42. perc
	A szünetben előforduló csúfolás, kiközösítés és udvari helyzetek fiktív példáin keresztül gondolkodnak a biztonságosabb, nyugodtabb szünetekről.

	HOGYAN SZERETNÉNEK KÖZÖSSÉGBEN LENNI?
	10-20., 20-42. és 50-69. perc
	Közös szabályokról döntenek, felismerik a csúfolás, kiközösítés és ismétlődő bántás problémáját, és végiggondolják, mit tehet biztonságosan egy szemlélő.

	MILYEN TAPASZTALATAIK VANNAK AZ ISKOLAI ÉLETRŐL?
	03 Nyomtatható lapok, DIÁKOK HANGJA, 1. kérdés
	Saját iskolájukra gondolva, név nélkül jelzik, hol lehet nehezebb gyorsan felnőtt segítségét elérni.

	MI A VÉLEMÉNYÜK AZ ŐKET ÉRINTŐ ISKOLAI KÉRDÉSEKRŐL?
	DIÁKOK HANGJA, 1-3. kérdés
	Véleményt adnak arról, hol lehet nehezebb segítséget találni, és mi segítene annak, aki segítséget szeretne kérni.

	MILYEN ÖTLETEIK VANNAK?
	10-20. perc, DIÁKOK HANGJA | SAJÁT JAVASLAT
	Saját, általános közösségi szabályt és új tanóraötletet javasolhatnak személy vagy valódi eset megnevezése nélkül. A pedagógus nem minősíti és nem irányítja a javaslatokat.

	MILYEN VÁLTOZTATÁSOKAT, MEGOLDÁSOKAT JAVASOLNÁNAK?
	10-20. perc; DIÁKOK HANGJA, 2. kérdés; A MI OSZTÁLYUNK HANGJA
	Az osztály saját szabályjavaslata, biztonságos közös vállalása, új tanóraötletei és a felnőtteknek szóló segítségkérési javaslata bekerül a dokumentálható eredménybe.

	MILYEN A JÓ ISKOLA SZERINTÜK?
	4-10. és 10-20. perc
	A biztonság jelentéséről gondolkodnak, majd kiválasztják a három szerintük legfontosabb közösségi szabályt.

	HOGYAN ÉRZIK MAGUKAT AZ ISKOLAI KÖZÖSSÉGBEN?
	0-4. perc névtelen Gyorsmérés és 70-80. perc DIÁKOK HANGJA
	Név nélkül jelezhetik, mennyire ismerik a segítségkérés lehetőségeit, tudják-e, mi történik jelzés után, számítanak-e komolyan vehető segítségre, valamint hogyan érzékelik saját iskolájuk segítségkérési környezetét.



A program az iskolai biztonság egy, a diákok mindennapi iskolai életét közvetlenül érintő területére irányítja a közös gondolkodást.
A diákok véleménye dokumentálható módon jelenik meg, a bullying témája miatt azonban a részvétel módja a gyermekbiztonsághoz igazodik.

	SZAKMAI ÉS RÉSZVÉTELI LOGIKA


A program két világosan elkülönülő funkciót kapcsol össze:

	1. ISMERETBŐVÍTÉS 


A pedagógus számos ponton kész, szakmailag biztonságos mondatokat kap. Ilyen például, hogy veszélyes helyzetben a diáknak nem kell fizikailag közbelépnie, vagy hogy bántó tartalmat nem küldünk tovább. Ezekben a helyzetekben a pedagógus a foglalkozásba beépítve adja át a diákoknak a legfontosabb biztonsági kapaszkodókat. 

	2. DIÁKOK HANGJA 


A program kétféle, a kérdés érzékenységéhez igazított módon ad valódi teret a diákok tapasztalatainak, véleményének, ötleteinek és javaslatainak. A biztonságosan megvitatható általános kérdésekben közösen gondolkodnak és választanak, valamint saját általános szabályt is javasolhatnak. A saját iskolára és a segítségkérésre vonatkozó érzékeny kérdésekben név nélkül, strukturált formában válaszolnak. A pedagógus a diákhang részekben facilitál: nem minősíti és nem irányítja a válaszokat.

Miért strukturált és névtelen a diákhang?
A diákoknak személyes bántalmazási történetet nem kell megosztaniuk.
Bullyinghelyzetben az érintett és a bántalmazó viselkedést mutató tanuló ugyanabban az osztályban is lehet. Ezért a program nem kér nyilvános beszámolót arról, hol fél valaki, miért nem mer szólni vagy mi történt vele. Az érzékeny kérdések név nélküli, előre strukturált formája csökkenti az azonosíthatóság és a társas nyomás kockázatát.
A pedagógus szerepe
› A részletes forgatókönyv percről percre megadja az előkészítést, a felolvasható mondatokat, a kérdéseket, a meghallgatandó válaszok javasolt számát és a továbblépést.
› A pedagógusnak nem kell helyben bullyingdefiníciót, érzékeny példát vagy biztonsági választ kitalálnia. Személyes segítségkérés esetén kész mondatot és külön lépéssort kap; az ügyet nem dolgozza fel a csoport előtt.

	A 90 PERC FŐ MENETE


A részletes melléklet minden szakaszt percről percre vezet. Az alábbi áttekintés a program szerkezetét mutatja:

	0-4 perc
	Név nélküli 5 kérdéses kezdő Gyorsmérés. A pedagógus minden állítást és válaszlehetőséget semlegesen felolvas.

	4-10 perc
	Biztonságos keret és a foglalkozás célja. Általános, biztonságosan megbeszélhető kérdés: mit jelent biztonságban lenni az iskolában?

	10-20 perc
	Mi lenne szabályok nélkül? A diákok konkrét helyzetekből gondolkodnak a közös szabályok szerepéről, majd hat szabály közül kiválasztják a három legfontosabbat. Ezután saját, minden diákra vonatkozó hetedik szabályt is javasolhatnak. A közös választás és a saját javaslat bekerül az osztály eredményébe.

	20-42 perc
	Rendben van vagy nem oké? Hét előre megírt fiktív helyzet, mozgásos vagy helyben adott közös válasszal, kész tanári kérdésekkel és szükség esetén kész magyarázattal.

	42-45 perc
	Az első rész lezárása. Rövid, biztonsági összegzés, személyes történet nyilvános megosztása nélkül.

	45-50 perc
	Visszaidézés, mikor kell felnőtt segítsége.

	50-70 perc
	Mit tehetek, ha látom? Négy gyereknyelvű lehetőség és négy fiktív helyzet. A szakasz végén az osztály kiválaszt egy biztonságos közös vállalást.

	70-80 perc
	DIÁKOK HANGJA | NÉVTELENÜL. Strukturált jelölőlap: hol lehet nehezebb felnőttet találni, mi segítene a segítségkérésben, és milyen új tanórát javasolnának a gyerekek.

	80-86 perc
	Pontosan kit kereshetek? A két konkrét segítő felnőtt neve, helye, megszólítási minták, és az, mi történik segítségkérés után.

	86-90 perc
	Zárás: mikor szólj, hogyan segíts másnak biztonságosan, és kit keress. Az óra után is elérhető segítség megnevezése.


A válaszok rögzítése
A pedagógus rögzíti a közös szabályválasztást, az osztály saját szabályjavaslatát és a biztonságos közös vállalást. A foglalkozás után 5-10 perc alatt megszámolja a névtelen jelöléseket, majd az új tanóraötletekkel és a felnőtteknek szóló kiemelt segítségkérési javaslattal együtt kitölti az A MI OSZTÁLYUNK HANGJA írott összesítőlapot. Egyéni választ nem közöl és nem próbál válaszadót azonosítani.
A foglalkozást követő 1-2 héten belül az osztály visszajelzést kap az összesített eredményről és arról, mely javaslatot továbbították az iskola vezetésének vagy az illetékes felnőtteknek. 

Ha személyes ügy felmerül
A pedagógus nem kérdez tovább a csoport előtt. Kész mondata: Köszönöm, hogy szóltál. Ezt fontos komolyan vennünk, de nem itt, mindenki előtt fogjuk megbeszélni. Az óra után külön beszélünk róla, és segítek eljutni ahhoz a felnőtthöz, aki tud segíteni. Ezután a foglalkozás folytatódik, a személyes jelzés pedig külön kerül az iskola segítségkérési útjára.

	FELTÉTELEK, EREDMÉNY ÉS FORRÁSOK



FELTÉTELEK
Még a foglalkozás előtt:
› Az iskola megnevez két, a diákok által név szerint kereshető segítő felnőttet. Az OGYM 2026. augusztus 8-i iskolai ajánlásának 14. pontja a jelzések fogadásáért és kezeléséért felelős személyek kijelölését is javasolja.
› A két segítő felnőtt előre tudjon a foglalkozásról és a segítségkérés utáni menetről.
› Ismert aktív bullyingügy esetén előzetes egyeztetés szükséges az iskola kijelölt felelősével; az aktív ügyet a csoport előtt nem dolgozzák fel.
EREDMÉNYEK
Dokumentálható csoporteredmény:
› a három közösségi szabály, amelyet a tanulók a legfontosabbnak választottak;
› az osztály egy saját, általános közösségi szabályjavaslata, ha született ilyen;
› a két legtöbbször jelölt hely vagy helyzettípus, ahol nehezebb lehet gyorsan felnőttet találni;
› a három legtöbbször jelölt megoldás, amely könnyebbé teheti a segítségkérést;
› a két legtöbbször választott új tanóra, az osztály biztonságos közös vállalása és az iskola felnőttjeinek szóló kiemelt javaslat;
› a foglalkozás dátuma, évfolyam és résztvevőszám, személyes adat nélkül.
Szakmai státusz:
Önálló magyar fejlesztésű, lebonyolításra kész módszertani javaslat. Módszertanára a whole-school megközelítések és különösen a Québec 2026-os, életkorhoz igazított helyzetalapú gyakorlatok voltak hatással.
FORRÁSOK
OGYM, 2026. augusztus 12.: Gyermekek és diákok hangja jógyakorlat-felhívás; OGYM, 2026. augusztus 8.: Legyen élmény a tanulás, 14. pont; Gouvernement du Québec, 2026: Violence and Bullying Prevention in Schools Week; Gaffney H, Ttofi MM, Farrington DP, 2021: Campbell Systematic Reviews; KiVa Program, University of Turku: szemlélői reakciók és társas folyamat.

Benyújtó: Gyurkóné Halmágyi Helga, Budapest, 2026

